Forrige helg slo en mann til Jon-Richard Sommernes (21) umotivert. Mannen skal ha sagt at han hadde lyst å slå en same.

En hendelse politiet kaller alvorlig.

Mange koftekledde og ikke-koftekledde møtte derfor opp til «Gákterámis» (koftestolthet) på torget i Tromsø i dag.

En protestaksjon arrangert av de samiske organisasjonene Romssa Noereh, SSDN og Romssa sami searvi. Det startet med en appell fra ordføreren med klar tale.

– Det er en veldig alvorlig grunn til at vi står her i dag, sier ordfører Kristin Røymo og peker på Jon-Richard Sommernes.

TALER FOR FOLKET: Ordfører Kristin Røymo snakket hardt ut mot samehets på torget i Tromsø. Foto: Lena Marja Myrskog / NRK

– Jeg har grått nok over hva Norge gjorde mot den samiske befolkning. Vi må ta oppgjør, leser Røymo opp fra talepodiet.

– Det er fremdeles hardt

TAKKNEMLIG: – Jeg føler at det skal ikke være nødvendig, men jeg er glad det er mange som møter opp og støtter, sier Sommernes. Foto: Lena Marja Myrskog / NRK

– Det er fremdeles hardt, men det går bedre hver dag, sier en preget Jon-Richard.

– Det var ikke like lett å ta på kofta i dag som sist, men jeg skal ikke slutte med å bruke den.

Det var mange smilende koftekledde rundt omkring, og leder i Romssa Noereh er strålende fornøyd med oppmøtet.

ROMSSA NOEREH: Romssa Noereh skal jobbe med å synliggjøre det samiske for hele Tromsø, forteller Isalill Kolpus. Foto: Lena Marja Myrskog / NRK

– Det er en alvorlig bakgrunn for hvorfor vi er her, men det er god stemning. Det har vært en suksess, sier Isalill Kolpus.

Hjemkommunen viser støtte

Også i Honningsvåg, hjemkommunen til Sommernes hadde folk samlet seg i solidaritet. Moren til Jon-Richard Sommernes, Mona Amundsen var initiativtaker denne samlingen.

– Jeg kan aldri tenke meg at noen som går i bunad blir hetset, men når vi stiller i kofte så er det helt annerledes, mener Amundsen.

RØRT: Mor til Jon-Richard Sommernes, Mona Amundsen fikk rose fra en venninne på samlingen. Foto: Marit Sofie Holmestrand / NRK

Amundsen oppfordret folk i til å komme på den lokale kafeen ikledd kofta via sosiale medier.

– Jeg vil vise at jeg kan bære kofta mi med stolthet når jeg selv vil, sier hun.

– Det varmer virkelig mitt hjerte at så mange stiller opp i kofte i dag. Jeg håper at det blir bedre.

Sommernes selv er også rørt over oppmerksomheten rundt voldshendelsen.

– Det er viktig å få oppmerksomhet på det som skjedde. Jeg ble veldig glad når jeg så hvor mange det er som støtter det her, sier han.